গত মাসের শেষ সপ্তাহে জাতীয় কুস্তি চ্যাম্পিয়নশিপে না নামার জন্য কমনওয়েলথ কুস্তি চ্যাম্পিয়নশিপে জাতীয় দল থেকে বাদ পড়ে গেলেন সাক্ষী মালিক। সেই সাক্ষী যিনি রিও অলিম্পিক্সে ব্রোঞ্জ জিতেছিলেন।
সিঙ্গাপুরে আগামী শনিবার এবং রবিবার হবে কমনওয়েলথ কুস্তি চ্যাম্পিয়নশিপ। ভারতীয় দলে নির্বাচিত হয়েছেন ১৬জন মহিলা কুস্তিগির। সাক্ষীর ৫৮ কেজি বিভাগে নির্বাচিত হয়েছেন মহারাষ্ট্রের সোনালি তোড়কর। এছাড়া মহিলা দলে সুযোগ পাওয়া অন্য কুস্তিগিরদের মধ্যে উল্লেখযোগ্য নাম রিতু ফোগত। মহাবীর সিংহ ফোগতের ছোট মেয়ে। জাতীয় চ্যাম্পিয়নশিপে যিনি ৪৮ কেজিতে সোনা জিতেছেন। 
জাতীয় চ্যাম্পিয়নশিপে সাক্ষী মালিক কিন্তু উপস্থিত থেকেও নামেননি। ৫৮ কেজি বিভাগে অংশগ্রহণকারীদের মধ্যে তাঁর নামও ছিল। বরং বিভিন্ন বিভাগে চ্যাম্পিয়ন হওয়া কুস্তিগিরদের পুরস্কার দিয়ে তিনটে দিন তিনি ওখানে কাটিয়ে দিয়েছেন। হতাশ সর্বভারতীয় কুস্তি সংস্থার কর্তারা। বুধবার নয়াদিল্লি থেকে সংস্থার সচিব ভি এন প্রসুদ ফোনে বললেন, ‘‘আমাদের আশা ছিল সাক্ষী জাতীয় চ্যাম্পিয়নশিপে নামবে। চ্যাম্পিয়ন বা রানার্স হলেই কমনওয়েলথ কুস্তিতে যেতে পারত এবং রিওতে দারুণ করার পর ওখানেও পদক জিততে পারত।’’
অথচ রিও অলিম্পিক্সের পর গত দু’মাস ধরে সংর্বধনা আর বিশেষ অতিথি হয়ে বিভিন্ন অনুষ্ঠানে হাজির হওয়ার পর্ব শেষ করে সাক্ষী ট্রেনিং শুরু করেছেন প্রায় তিন সপ্তাহ হয়ে গেল। রোহতকে ছোটু রাম স্টেডিয়ামে কোচ মনদীপ সিংহের কাছে প্রত্যেকদিন তিনি প্র্যাক্টিস করছেন প্রায় ছ’ঘণ্টা ধরে। তবু, জাতীয় চ্যাম্পিয়নশিপে তাঁর না নামায় বিস্মিত নন মনদীপ। বুধবার রোহতক থেকে ফোনে তিনি বলছেন, ‘‘তিন সপ্তাহের মধ্যে এমনকী, দশ দিন প্র্যাক্টিস করতে পারেনি সাক্ষী। অনুষ্ঠানের আমন্ত্রণ পেয়ে হাজিরা দিতে হয়েছে। ফিটনেস তো এখনও আগের জায়গায় আসেনি। আমার মনে হয়েছিল ও জাতীয় টুর্নামেন্টে নামতে পারবে না।’’ 
কমনওয়েলথ কুস্তি চ্যাম্পিয়নশিপে পদক পাওয়ার সম্ভাবনা নষ্ট হলেও সাক্ষীকে অনুতপ্ত মনে হল না। তিনি অবশ্য দাবি করলেন, যে কোনও আন্তর্জাতিক টুর্নামেন্টে নামার মতো ফিট হয়ে উঠেছেন। বুধবার রোহতক থেকে ফোনে তাঁর বক্তব্য, ‘‘বিশেষ কারণে জাতীয় চ্যাম্পিয়নশিপে নামতে পারিনি। তাই কমনওয়েলথ কুস্তি চ্যাম্পিয়নশিপে যেতে পারলাম না। তবে, আমি এখন ফিট। বড় টুর্নামেন্টে নামার মতো অবস্থায় এসে গিয়েছি। এখন আমার লক্ষ্য আগামী বছর এশিয়ান চ্যাম্পিয়নশিপে সোনা জেতা।’’
আগামী ১৫ ডিসেম্বর থেকে পেশাদার কুস্তি লিগ শুরু হচ্ছে। সর্বভারতীয় কুস্তি সংস্থার এক কর্তার দাবি, এই লিগে প্রচুর অর্থ উপার্জনের সুযোগ নষ্ট করতে চান না বলেই সাক্ষী সিঙ্গাপুরে যাওয়া এড়ালেন!